Къэбэрдей-Балъкъэр Республикэм и Iэтащхьэ КIуэкIуэ Ю. А. и ИлъэсыщIэ хъуэхъу
Ныбжьэгъу лъапIэхэ!
Куэд дэмыкIыу Кремлым и сыхьэт къеуэм зэманым къыпибжыкIынурэ, дэ календарым и напэкIуэцIыщIэ, гъащIэм и напэкIуэцIыщIэ къызэIутхынущ. БлэкI илъэсым и иужьрей дакъикъэхэм дэ тщыщ дэтхэнэри зэфIигъэкIахэм хоплъэж, адэкIэ зэрыпсэунум йогупсыс.
Гугъуехь пыухыкIахэр щыIами, зэрыщыту къапщтэмэ, 2017 гъэр Къэбэрдей-Балъкъэрым и дежкIэ хъарзынэу екIуэкIащ. Республикэм и зыужьыныгъэр къэувыIакъым. Инвестицэ проект инхэр промышленностым, мэкъумэш хозяйствэм, ухуэныгъэм я IэнатIэхэм щагъэзащIэ, транспортым и инфрастурктурэр, курорт-рекреацэ комплексыр псынщIэу къагъэщIэрэщIэж.
Узыншагъэр хъумэным, егъэджэныгъэм, щэнхабзэм, спортым я мылъку-техникэ лъабжьэр ягъэбыдэ икIи ирагъэфIакIуэ. Социальнэ къалэн псори нэгъэсауэ гъэзэщIа мэхъу. Унагъуэм, сабийхэм, зи ныбжьыр хэкIуэтахэм зэрадэIэпыкъур йофIакIуэ.
Шэч хэмылъу, апхуэдэ ехъулIэныгъэхэр дэ къэтхьащ ди цIыхубэм я псэемыблэж лэжьыгъэмрэ зэкъуэтыныгъэмрэ я фIыгъэкIэ. ФIыщIэ ин фхузощI республикэм зегъэужьыным, абы и зэфIэкIыр къэIэтыным хэфщIыхь Iуэхушхуэхэм папщIэ.
КъызэднэкI илъэсым дэ зыубгъуауэ дгъэлъэпIащ Къэбэрдей-Балъкъэрыр Урысейм зэрыгухьэрэ илъэс 460-рэ зэрырикъур. Тхыдэ мыхьэнэ зиIэ а Iуэхум ди цIыхубэр нэхъри быдэу зэкъуигъэуващ.
Къэунэху илъэсым нэхъ мыхьэнэ ин дыдэ зиIэну Iуэхущ Урысей Федерацэм и Президентыр хэхыныр. Шэч лъэпкъ къытесхьэркъым Къэбэрдей-Балъкъэрым и цIыхухэр, сыт щыгъуи хуэдэу, жыджэрагъ лъагэ яхэлъу къэралым и Iэтащхьэр хэхыным, ди сабийхэм, ди хэкум я къэкIуэнур къыхэхыным зэрыхэтынум.
Ныбжьэгъу лъапIэхэ!
2018 ИлъэсыщIэм дэ дыхохьэ фIэщхъуныгъэ тхэлъу икIи зэфIэкI зэрыдиIэм шэч къытедмыхьэжу. Дэ ди щIыналъэм дахагъкIи къулеягъкIи къыпэхъун щыIэкъым, абы щопсэу икIи щолажьэ къэкIуэнур зи плъапIэ, зэфIэкIышхуэрэ гуапагъэрэ зыхэлъ цIыху гъуэзэджэхэр.
Быдэу си фIэщ мэхъу дызыхуэплъэ псори къызэрыдэхъулIэнур, ди къару зэхэлъкIэ цIыхухэм я псэукIэр зэредгъэфIэкIуэфынур, фIыуэ тлъагъу ди Къэбэрдей-Балъкъэрыр нэхъри нэхъ дахэ икIи гурыхь зэрытщIыфынур.
Ныбжьэгъу лъапIэхэ!
Дэ сыт щыгъуи дыхуэпIащIэу ИлъэсыщIэ махуэшхуэм дыпоплъэ икIи зэхъуэ-кIыныгъэ тэмэмхэр абы къытхуихьыну, ди плъапIэхэр къытхудэкIуэну дыщогугъ.
АтIэ ди хъуэпсапIэ, плъапIэ псори къыдрехъулIэ. Дэтхэнэ унагъуэми мамыры-гъэ, гуфIэгъуэ, сабийхэм я гурыфIыгъуэ ирелъ.
Си гуапэу сынывохъуэхъу ехъулIэныгъэ, узыншагъэ, насып, ефIэкIуэныгъэ фиIэну.
МахуэшхуэмкIэ! 2018 ИлъэсыщIэмкIэ!
